בלוק M.B. 200

בלוק M.B.200 (בצרפתית: Bloch M.B.200) היה מפציץ צרפתי משנות ה-30.
 מבנה 
ה-M.B.200 היה מטוס דו מנועי בעל כנף גבוהה, וכני נסע מקובעים. מאז כניסתו לשירות ב-1934 נבנו יותר מ-200 מטוסים מסוג זה עבור חיל האוויר הצרפתי, ואחרים נמכרו לצ'כוסלובקיה. עם זאת, עד מהרה התיישן הדגם, ועם פרוץ מלחמת העולם השנייה נחשב לדגם שחלף זמנו.

ב-1932 פרסם חיל האוויר הצרפתי דרישה למפציץ לפעולה בשעות היום והלילה. ב-1933 הטיסה חברת בלוק הצרפתית את שלושת אבות הטיפוס הראשונים, וב-1934 הזמין חיל האוויר הצרפתי 30 מטוסים שסופקו לו עוד באותה השנה. המטוס יוצר גם על ידי חברות צרפתיות אחרות כברז'ה, לואר, אנריו, פוטז ו-SNCASO, ובסך הכל סופקו לצבא הצרפתי 208 מטוסים.

באמצע שנות ה-30 בחרה צ'כוסלובקיה במטוס לשימוש חיל האוויר שלה כחלק מתוכנית מודרניזציה. לאחר קבלת רישיון ייצרו מפעלים בצ'כוסלובקיה 124 מטוסים, שהיו כמעט זהים לדגם הצרפתי המקורי. עם כיבוש צ'כוסלובקיה על ידי הנאצים, עברו מספר מטוסים לשירות הלופטוואפה ואחרים סופקו לבולגריה.

במהלך מלחמת העולם השנייה נעשה במטוס שימוש מוגבל. השימוש העיקרי נעשה בו על ידי צבא צרפת של וישי במהלך המערכה בסוריה ובלבנון בשנת 1941, כאשר השתמשו בו להפצצת יום כנגד ספינות בריטיות.

 קישורים חיצוניים 

קטגוריה:מטוסים צרפתיים במלחמת העולם השנייה
קטגוריה:מפציצים צרפתיים